Matovič, Igor, podpredseda vlády a minister financií SR (2022-10-20):
Ďakujem pekne. Tak ako aj pani navrhovateľka povedala v svojom úvodnom slove, tento návrh zákona je takým spoločným dielom, ktorý predkladáme ako ministerstvo financií prostredníctvom pani poslankyne Andrejuvovej. Ale chcel by som teda vysvetliť, aký je cieľ po, alebo teda čo nám umožní, alebo aké možnosti získame, keď tento návrh zákona prejde. Sami viete, že niekedy, možno dva týždne dozadu, ste tu hlasovali o znížení DPH v reštauráciách, tento návrh neprešiel. To znamená, povedzme si, najbližšieho pol roka určite sa DPH v reštauráciách znižovať nebude a toto je iný spôsob, ako napríklad v prvom rade by sme chceli pomôcť reštauráciám, ak by tento návrh zákona bol prijatý. Pevne veríme, že by sme to stihli, aby sme im vedeli pomôcť už od nového roka. A tá predstava je taká, že napríklad vyhlási vláda Slovenskej republiky cez prijaté uznesenie, že každý zákazník v reštauráciách, napríklad od januára do marca, keď príde do reštaurácie, tak z toho bločku, ktorý dostane za svoje služby, si po načítaní QR kódu z toho, z toho bločku do svojho mobilu, mobilného zariadenia mu automaticky príde na účet suma ix. Predpoklad je, že by sme išli na ten prvý kvartál práve počas mesiacov, ktoré majú reštaurácie nízke tržby a vieme, že reštaurácie dostali vcelku zabrať počas covidu, tak preto to chceme smerovať týmto smerom. Tak ten predpoklad je alebo tá prvá idea je, že by sme vracali späť z bločku 20 %. Podotýkam, to nie je, aj keď sa to na prvý pohľad zdá, to nie je len výška DPH, je to viac ako DPH, lebo DPH síce máme 20 %, ale aj keď teda, veľmi zjednodušene keď poviem, keď máte účet v reštaurácii 10 eur, k tomu plus 2 eurá DPH, ale tá DPH tvorí len 16,6 % periodického z 12 eur, lebo to sú 2 eurá z dvanástich. Ale v tomto prípade my napríklad navrhujeme, že po prijatí tohto návrhu zákona ľudia, všetci, ktorí pôjdu do reštaurácie v určenom čase, uvažujeme najmä teda podporiť návštevu reštaurácií vo večernom čase, kedy tých zákazníkov býva menej a je to citeľné v reštauráciách. Čiže nie počas obedovej špičky, kedy reštaurácie bývajú vypredané, tak aby vtedy si z toho bločku po načítaní, samozrejme, na začiatku sa zaregistrujú do tej aplikácie, ktorú bude spravovať finančná správa, keď príde, dostane bloček, načíta si QR kód a jemu prichádza 20 % z toho účtu späť, späť na jeho súkromný účet, ktorý si v aplikácii zadal. Kto? Každý jeden, každý jeden zákazník, ktorý by do reštaurácie prišiel, takýmto spôsobom by získal motiváciu, že teda zákazník má zľavu, samozrejme, reštauráciám pomôžeme tým, že tú zľavu nebudú musieť poskytovať reštaurácii, ale poskytne ju finančná správa, tým pádom podporíme, podporíme tento sektor. A áno, neskrývame, aj teda v odôvodnení o tom hovoríme, chceme takýmto spôsobom aj nabádať ľudí k tomu, aby si pýtali pokladničné bločky za poskytnuté služby, v tomto prípade za tie reštauračné služby. Táto upravuje umožňuje teda štátu operatívne narábať pri jednotlivých tých segmentoch ekonomiky, ktorú potrebuje podporiť alebo teda najmä potrebuje možno nabádať k legalizácii príjmov, ktoré tam teda prebiehajú zvyčajne bez akýchkoľvek dokladov. Čiže napríklad január, marec reštaurácie, okej, 20 % z tržby, ktorú urobíte v reštaurácii, máte späť na svojom účte. Podotýkam ešte raz, je to viac ako DPH. Potom, dámy, v tejto sále, nechcem vás tým korumpovať, napríklad ďalší návrh môže byť, či nasledujúce mesiace to bude na všetky kadernícke služby. Keďže vieme, že, bohužiaľ, aj pri týchto službách veľakrát sa bločky nevydávajú a tak, atď. Naozaj finančná správa by chcela najmä použiť tento nástroj na to, aby podporila tie jednotlivé segmenty a nabádala zákazníkov, aby si pýtali bloček alebo teda pokladničný doklad, či ako sa to oficiálne volá, za poskytnuté služby a takýmto spôsobom sme si zabezpečili príjem do štátneho rozpočtu. Ale, samozrejme, počas toho obdobia zvýhodnenia tej služby alebo tej, tej prémie je to najmä teda výhodné pre zákazníkov, druhotne pre tých poskytovateľov služieb, lebo keď môžete ísť teda do reštaurácie a viete, že tam máte 20-percentnú zľavu, tak sa tam ide s ľahším pocitom a dupľom v čase očakávaného náporu kvôli energetickej kríze počas prvého kvartálu budúceho roku. Takže chcem vás týmto poprosiť o podporu tohto návrhu zákona, naozaj to je dobrá vec, užitočná, ktorá tu zostane ako veľmi operatívny nástroj podľa toho, kde budeme cítiť, že treba pomôcť alebo kde treba trošku zlegalizovať tie príjmy, tak môžme ten nástroj zapäť a takýmto spôsobom pomáhať ľuďom, pomáhať nakoniec aj štátnemu rozpočtu alebo aj teda tomu dotknutému sektoru. Je to trošku iný spôsob pomoci ako znižovanie DPH priamo, priamo pre, pri tých službách, z čoho by zrejme samotní zákazníci priamy osoh nemali, lebo zrejme by tie ceny služieb napríklad v reštauráciách zostali zachované. Uznávam, že v tom prípade, ak by sa znížila DPH, tak akože možno by mali vyšší rabat samotné reštaurácie, ale hovorím, zákazníkov viac by nepribudlo, nemali by z toho žiadnu výhodu a z pohľadu, keďže som minister financií a zároveň finančná správa patrí pod nás, tak by sme nepomohli legalizácii príjmov v tomto danom segmente podnikania. Takže myslíme si, že tento nástroj je výhodnejší, vhodnejší a spravodlivejší, motivačnejší a ešte si domyslite ďalšie slová. Ja budem ešte raz veľmi rád, ak tento návrh podporíte. Ďakujem veľmi pekne.